|  |  |
| --- | --- |
| **Til medlemmer, suppleanter m.fl. af Vordingborg Kommunes Miljøråd** | **Sagsnr.:** 21-101812  **Afdeling for Natur og Miljø**  **Sagsbehandler**  Jette Stauner  55 36 24 95  jsta@vordingborg.dk  4. december 2023 |

# Referat fra møde i Vordingborg Kommunes Miljøråd 13. november 2023

Tilstede: Anders J. Andersen (Formand, Vordingborg Kommune), Eva Sommer-Madsen (næstformand, Vordingborg Kommune), Jan Nielsen (Danmarks Kano og Kajakforbund), Ditte Lautrup-Larsen (Danmarks Naturfredningsforening), Bjarne Nielsen (Friluftsrådet), Tommy Clausen (Danmarks Sportsfiskerforbund), Johnny Andersen (Danmarks Jægerforbund), Flemming Pagh Jensen (Dansk Ornitologisk Forening), Bo Kayser (Dansk Ornitologisk Forening), Bolette Wehlast (gæst Vordingborg Kommune) Lars Nybye (gæst, DetBlå), Kristin Engerstrøm (gæst, Dansk Kyst- og Naturturisme), Mads Brinck Lillelund (sekretariatet, Vordingborg Kommune), Rolf Hoelgaard (sekretariatet, Vordingborg Kommune) og Jette Stauner (referent, Vordingborg Kommune)

Afbud: Martin Vestergaard (Danmarks Naturfredningsforening), Christian Skotte (Danmarks Sportsfiskerforening), Nicolai Oxholm Tillisch (Dansk Skovforening), Ole Suldrup (Friluftsrådet) Jesper Øbo Johansen, Dansk Landbrug; Torben Hviid (Naturstyrelsen Storstrøm) Katrine Dietrich (Biosfære Møn, Vordingborg Kommune), Anja Hemmingsen (gæst, Vordingborg Kommune), Niels Mikkelsen (gæst, Vordingborg Kommune).

**Dagsorden:**

1. **Godkendelse af dagsorden**

Dagsordenen blev ændret og godkendt.

1. **Referat fra møde i Miljørådet d. 8. maj 2023**

Referatet er blevet skriftligt godkendt.

1. **Stenrev**

I regi af UNESCO Biosfære Møn planlægges etablering af stenrev til forbedring af havets biodiversitet og tilstand. Status er, at en forening skal dannes til varetagelse af arbejdet med stenrev i hele Vordingborg Kommune til fremme af vandmiljøet. Hvor stenrev ender med at blive etableret er endnu til diskussion.

1. **Længe Leve Høje Møn**

Bolette, projektleder for Vordingborg Kommune, introducerede til Længe leve Høje Møn og formålet med en helhedsplan for Høje Møn. Formålet med planen er at være forberedt på en stigning af turister i området i forbindelse med Femern Bælt og en forventet forøgelse af klimaturister fra de sydeuropæiske lande. Det er ikke målet at tiltrække flere turister. Lars Nybye fra arkitektfirmaet DetBlå redegjorde for projektets tidsplan og fremlagde de foreløbige problematikker, der i næste fase skal gives løsningsforslag til. De store spørgsmål er logistik i området og naturbeskyttelse, ejerforhold og bindingerne fra fredningerne. Første fase, som er kortlægning og analyse af området er gennemført og forventes snart at kunne findes på Dansk Kyst og Naturturismes hjemmeside. Projektets problematikker blev diskuteret med gode input fra Miljørådets medlemmer. Workshop for alle afholdes i Borre Forsamlingshus 29. november 2023 kl. 19-21.

1. **Solceller og hegn**

Punktet var delt i to underpunkter.  
Ad a) Køng Mose: Johnny gjorde opmærksom på, at hegningen går helt til jorden, og da hegningen ikke er færdigt, formodede Johnny, at det var en ”simpel” fejl. Johnny påpegede, at man i Barmosen-projektet havde hegnet med afstand til jorden. Johnny til korrespondance med tidligere miljørådsformand og efterfølgende artikel i ”Sjællandske” af 18.feb 2021, hvor den daværende formand for Plan og -Teknikudvalget refereres for, at fremtidens hegning af solcelleparker skal være med afstand til jorden. Derfor insisterede Johnny på, at den igangværende hegning i Køng Mose skulle stoppes og færdiggøres i.h.t. dette, og at hegning med afstand vil hjælpe de jordrugende fugle og mindre pattedyr, men påpegede samtidig at hjortevildt herunder råvildt ikke kan ”hjælpes”, når man hegner på den nuværende måde, uanset afstand eller ej.

Ad b) Her præsenterede Johnny, hvordan man i Lemvig kommune har tilgået hegningen af solcelleparker, som et oplæg til den kommende temadag.

1. **Natur- og Miljøpris 2023**Der er ikke annonceret endnu, så punktet tages op i det nye år.
2. **Evaluering af Miljørådets seneste 2 år**  
   Miljørådet har fungeret 2 år nu med denne sammensætning. Tilkendegivelserne fra organisationer og administration var generelt positive. Det blev nævnt, at det ville være et godt forum til aktive fælles indsatser som Naturens Dag og Affaldsindsamling på strandene. Gode møder og gode ekskursioner. Forummet fungerer fint, mangler der nogle organisationer. Samarbejdet i rådet virker konfliktnedtrappende. Der blev efterlyst, at organisationerne var mere på banen, fik større indflydelse på dagsordenen og at det ikke var emner, som allerede var sendt i høring, der kom på dagsordenen. Der er åbenhed for, at organisationerne holder oplæg og bidrager i større grad end det sker i dag. Diskussionerne og organisationernes bidrag i Miljørådet tages med ind i administrationens og det politiske arbejde.
3. **Gensidig orientering**

* Budget 2023: Det ser ud til, at ansættelses- og indkøbsstoppet har virket. Der er budgetbalance. Den nye budgetaftale varsler besparelser i 2024 ud fra BDO-kataloget (60 mio. kr), hvorfra der politisk er intention om at spare kr. 20 mio. i 2024.
* Opfølgning på workshop på ekskursionen 11. september 2023 og beslutninger for VE-anlæg i Vordingborg Kommune: Der blev lyttet til de diskussioner og den faglige vidensudveksling på workshoppen, og dette blev taget med ind i ”det politiske maskinrum”. Så tak for bidragene.
* Solcelleparker – hegn og nytænkning: Johnny efterlyser svar fra Vordingborg Kommune vedrørende de beslutninger, der omkring Køng Mose og hegn. Desuden bliver problematikken taget med på temamøde om VE-anlæg i foråret 2024, hvor der også kan arbejdes med at sætte fælles krav fra Miljørådet til VE-anlæg.
* Danmarks Naturfredningsforening: Invitation til foredrag om vandrefalken på biblioteket i Vordingborg.
* Danmarks Sportsfiskerforbund: Regnbueørreder går op i vandløbene og spiser havørredyngel. Problematisk. Kan det bekæmpes?
* Dansk Kano og Kajakforbund: Nyt klubhus i Stege undervejs.

1. **Møder og ekskursioner i 2024**

Følgende mødedatoer er sat for 2024:

* Mandag den 26/2-24 kl. 17.00-20.00
* Mandag den 29/4-24 kl. 17.00-20.00
* Forårsekskursion mandag den 3/6-24 kl. 15.30-20.00
* Mandag den 7/10-24 kl. 17.00-20.00
* Efterårsekskursion mandag den 2/9-24 kl. 15.30-20.00

1. **Eventuelt**